Twee met talle selfoontoringbatterye betrapDie selfoontoringbatterye waarop beslag gelê is. Foto: SAPD Twee mans sal na verwagting Maandag in die hof verskyn nadat hulle met vermoedelik gesteelde selfoontoringbatterye in hul besit betrap is. Kapt. Dineo Koena, polisiewoordvoerder, het gesê die twee mans is Vrydagaand op ŉ passasiersbus op die N2 naby Tshisane in die Oos-Kaap met 16 selfoontoringbatterye betrap. “Die polisie het inligting ontvang dat die batterye van Mthatha na Johannesburg vervoer gaan word waarna die bus by ŉ padblokkade van die pad af getrek is. Die bus is deursoek en daar is op die batterye ter waarde van R400 000 beslag gelê.” Volgens Koena het die verdagtes polisiebeamptes met “duisende rande” probeer omkoop toe hulle in hegtenis geneem is. “Daar sal nou gekyk word of die verdagtes moontlik met ander sake verbind kan word.” Die verdagtes, 34 en 36 jaar oud, sal Maandag in die Tsolo-landdroshof verskyn op aanklag van die besit van vermoedelik gesteelde eiendom en omkopery.